Komisioni Evropian kërcënon Hungarinë me ngrirje të fondeve
Komisioni e mori këtë hap në përgjigje të borxhit të madh publik të Hungarisë.
Propozimi i sotëm është një sinjal i qartë se Komisioni Evropian pret nga Budapesti zyrtar masa konkrete gjatë këtij viti në mënyrë që të reduktohet borxhi i madh hungarez: Propozimi për të pezulluar fondet është episodi i fundit i një seri përplasjesh lidhur me gjendjen e tregut financiar dhe dyshimet për shkelje të të drejtave civile nga Hungaria. Para se të vihet në zbatim, masa duhet të miratohet nga 26 vendet e tjera anëtare të Bashkimit. Është hera e parë që Komisioni Evropian ka propozuar të pezullojë fonde të veçuara për një prej anëtarëve të tij, si rezultat i deficitit buxhetor. Fondet e zhvillimit ishin planifikuar në mbështetje të sektorit të transportit dhe projekteve për mjedisin në disa prej rajoneve më të varfra të Bashkimit. Që nga momenti që u fut në Bashkimin Evropian, Hungaria ka qenë nën presionin e Komisionit për të ulur deficitin buxhetor, i cili e kishte kapërcyer nivelin tavan të lejueshëm prej 3 për qind të prodhimit ekonomik. Megjithë paralajmërimet e vazhdueshme, Budapesti deri tani nuk ka arritur të zgjerojë masat strukturore për të ulur shpenzimet. Fondet që Komisioni ka kërcënuar se do të pezullojë janë planifikuar për lëvrim në vitin 2013. Si rrjedhojë, Hungaria ka kohë deri në janar të vitit të ardhshëm të marrë masa për të shmangur zbatimin e tyre. Pezullimi i këtyre fondeve do të kishte ndikim të dukshëm në ekonominë e vendit. Paketa e ndihmave prej 655 milionë dollarësh është e barabartë me 0.5 për qind të prodhimit të përgjithshëm bruto.